
AVIZ
asupra propunerii legislative privind     acordarea de ajutoare băneşti rambursabile pentru asigurarea încălzirii locuinţelor populaţiei municipiului Slatina    
În conformitate cu prevederile Regulamentului Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu  propunerea legislativă privind   acordarea de ajutoare băneşti rambursabile pentru asigurarea încălzirii locuinţelor populaţiei municipiului Slatina, trimisă cu adresa nr. P.l.-X 351 din 25 aprilie 2006, înregistrată sub nr.31/557 din 26.04.2006.
 Senatul în calitate de primă Cameră sesizată a fost respinsă în şedinţa din 13 aprilie 2006.
Camera Deputaţilor este Cameră decizională.

Potrivit prevederilor art.61 din Regulamentul Camerei Deputaţilor, comisia a dezbătut propunerea legislativă, menţionată mai sus, în şedinţa din  7  iunie  2006.

Membrii comisiei au examinat propunerea legislativă supusă avizării, expunerea de motive şi avizul favorabil al Consiliului Legislativ nr.1390/11.10.2005. 

Guvernul, prin punctul său de vedere, nu susţine adoptarea propunerii legislative, întrucât prin OUG 91/2005 s-a  reglementat acordarea de ajutoare băneşti pentru acoperirea unei părţi din cheltuielile necesare achiziţionării, instalării şi punerii în funcţiune a unei centrale termice sau a unui arzător automatizat, de asemenea, iniţiativa legislativă nu respectă prevederile alin. (5) al art. 138 din Constituţia României, republicată şi nici cele ale art. 15 din Legea nr. 500/2002, cu modificări. Consiliul Economic şi Social a avizat negativ această propunere legislativă, motivând că se creează discriminare la nivel local, dar şi naţional. 
În urma dezbaterilor, comisia a hotărât, cu unanimitate de voturi, avizarea  negativă a  propunerii legislative, deoarece măsura de a acorda ajutoare rambursabile de la bugetul de stat membrilor unei anumite comunităţi locale nu este în concordanţă cu necesitatea menţinerii unei echităţi şi a unui tratament egal al tuturor membrilor societăţii, de asemenea, nu este precizat în bugetul cărui ordonator principal de credite se prevăd sumele necesare aplicării acestui act normativ.
În raport de obiectul şi conţinutul său, proiectul de lege face parte din categoria legilor ordinare.

